Karel Van Miert

De Karel A.L.H. Van Miert, gebuer de 17. Januar 1942 zu Oud-Turnhout, a gestuerwen den 22. Juni 2009 zu Beersel, war e belsche sozialdemokratesche Politiker.

De Karel Van Miert koum aus enger Bauerefamill. Hien huet eng Léier als Elektriker gemaach, a méi spéit d'Première nogeholl. Tëscht 1962-1966 huet hien op der Rijksuniversiteit Gent diplomatesch Wëssenschafte studéiert an ass duerno a Summercoursen um Worchester College zu Oxford gaangen. An den 1970er Jore war hien an de Cabinete vum Sicco Mansholt a vum Willy Claes. Hien huet sech an der belscher, an nodeem se sech gespléckt huet, der flämescher sozialistescher Partei engagéiert.

Hie war vun 1979-1985 Member vum Europäesche Parlament, a vun 1985-1988 am belsche Federale Parlament. 1989 gouf hien ënner dem Jacques Delors Member vun der Europäescher Kommissioun, zoustänneg fir den Dossier Transport. An der Kommissioun Santer war hie vun 1995 bis 1999 responsabel fir d'Konkurrenz.

Duerno gouf hie Rekter vun der Universitéit Nyenrode a Member vum Verwaltungsrot vun ë. a. Agfa-Gevaert, Solvay, Carrefour Belgium an De Persgroep.

Säin Hobby war d'Ziichte vun 'alen' Uebstbamzorten. Hien ass bei Aarbechten a sengem Bongert gestuerwen.

 Bibliographie 
 Karel Van Miert-Willy Claes, Tussen Droom en Werkelijkheid: Bouwstenen voor een ander Europa Standaard Wetenschappelijke Uitgeverij, Antwerpen 1979
 Karel Van Miert: Mijn jaren in Europa, Lannoo, 2000. (op Franséisch: Le marché, la concurrence et le pouvoir, éditions Racine 2000, ISBN 2-87386-233-5; op Däitsch: Markt, Macht, Wettbewerb., Deutsche Verlags-Anstalt 2000, ISBN 3-421-05384-7)

Um Spaweck

Kategorie:Belsch Deputéiert
Kategorie:Belsch Membere vun der Europäescher Kommissioun
Kategorie:Belsch Europadeputéiert
Kategorie:Gebuer 1942
Kategorie:Gestuerwen 2009